homogengruppen | homogengruppen homogengruppen – homogengruppen
Indlæg fra medlemmerne
Medlemsmøde 5. oktober 2019
Posted on 25. maj 2015 by homogengruppen
Er du bøsse og søger du et nyt netværk med gode venner, med hvem du kan dele dejlige oplevelser og godt socialt samvær, så kunne HOMOGENGRUPPEN være det rette sted for dig. Vi er en gruppe af drenge, der er blevet voksne.
Pt. er vi ca. 70 medlemmer. HOMOGENGRUPPENs aktiviteter er mange og meget varierede, og vi har mange fællesoplevelser i løbet af året.
Vi går i biografen, i teateret, til ballet, besøger kunstudstillinger og arrangerer byture med spisning og vinsmagning mm. Vi arrangerer også rejser; blandt andet har vi besøgt Berlin, Madrid, Prag og Gran Canaria.
Derudover afholder vi 3 fester årligt: Forårsfest, sommerfest, (ofte med levende musik) og så selvfølgelig årets julefrokost. Alle aktiviteter bliver planlagt for et kvartal ad gangen, og ALLE medlemmer er velkomne til at bidrage med forslag til ét eller flere arrangementer.
Der er et beskedent kontingent forbundet med medlemsskabet på kr. 200,- halvårligt. Pengene bliver blandt andet brugt som tilskud til den enkelte ved vore fester og til dækning af f.eks. den levende musik til sommerfesten.
Udover dette beløb koster festerne selvsagt et beskedent beløb pr. deltager til dækning af mad og drikkevarer.
Har du fået lyst til at høre mere, eller kan du ikke stå for fristelsen til at hoppe med på vognen, så kontakt bestyrelsen på vores mail adresse:
info@homogengruppen.dk
Så vil vi kontakte dig hurtigst muligt – ses vi?
Eller du kan indmelde dig her.
Hvis du er usikker på, om Homogengruppen er det rette sociale netværk for dig, så kan du ringe til
Lars 41 43 40 87
MIX Copenhagen 25-10 – 03-11 2019
Årets LBGT filmfestival MIX Copenhagen løber af stablen fra fredag 25-10.2019 til søndag 03-11-2019. Programmet bliver først offentliggjort ved et release party 4. oktober 2019 kl. 19 i Empire Bio, Guldbergsgade 29F, 2200 København N. Så der er på nuværende tidspunkt ikke valgt nogen dato eller film. Men hold dig orienteret på festivalens hjemmeside.
Kom eventuelt med forslag til film. Der er allerede medlemmer, der vil møde op til release partyet, så kom bare, hvis du har lyst.
Bytur TAP 21 1. november 2019
Homogen bytur med indisk takeaway og specialøl fredag 01-11-2019 på Tap 21, H. C. Ørstedsvej 21, 1879 Frederiksberg C kl. 19:00. Vi skal til Frederiksberg for at nyde indisk takeaway og specialøl, som du ellers ikke finder i homomiljøet.
Som nogle af jer ved, har vores medlem Bo åbnet en LBGT++ friendly bar med specialøl (craft beer), og lige i nærheden ligger et godt Indisk spisested ved navn Bombay Takeaway, som tidligere har huseret i Lavendelstræde, over for My Fair Ladies.
Check menukortet hos Bombay, og tilmeld dig arrangementet til Bo med besked om, hvad du ønsker at spise fra Bombay. Maden betales til Bo på aftenen. Bo samler madbestillingerne, og han dækker et festligt bord i baren.
Tap 21 giver 10% rabat på drikkevarer til medlemmer, der fremgår af medlemslisten i Homogengruppens nyhedsbrev.
Louisiana 3. november 2019
Benny inviterer dig med til Louisiana, Gammel Strandvej 13, 3050 Humlebæk søndag 03-11-2019 kl. 12:00, hvor vi skal se særudstillingen med Marsden Hartley.
Marsden Hartley (1877-1943) er en amerikansk maler, som Benny synes kunne være et spændende bekendtskab.
Selv om Marsden Hartley kaldes for “Amerikas første store moderne maler i det 20 århundrede”, har hans fascinerende skæbne, originale værk og rolle i kunsthistorien længe været overset. Nu præsenterer Louisiana ham på den første store, retrospektive udstilling i Europa i godt 60 år.
Vi mødes foran hovedindgangen til Louisiana.
Benny foreslår, at vi kunne spise lidt mad i cafeen efter, at vi har set udstillingen. Entréen er 125,- kr.
Ved at melde dig til DSB Plus kan du få 25 % på billetten, når du har hentet fordelskortet til din mobiltelefon.
Mortens And 9. november 2019
I lighed med tidligere år inviterer Jan og Bent til deres traditionsrige Mortens And arrangement lørdag 09-11-2019 kl. 18:00.
Du skal kun tage 150 kr. med samt dit gode humør, så sørger Jan og Bent for resten der er mad, vin, kaffe, kage. Der er et begrænset antal pladser, 18 – 20 deltagere, så meld dig til i god tid.,
Biograftur 14 . november 2019
Svend og Bent arrangerer biograftur til en aktuel forestilling torsdag 14-11-2019. Send dit forslag senest 04-11-2019.
Herefter udsendes en mail til alle medlemmer med de endelige detaljer om forestilling og tidspunkt.
Tilmelding til arrangementet senest 09-11-2019. Herefter sørger Svend og Bent for køb af billetter.
Afhængig af tidspunktet for filmen mødes vi enten inden eller efter forestillingen til en drink eller lidt mad på et sted i nærheden af biografen.
Planlægningsmøde 15. november 2019
Så er det igen tid til at kigge ind i krystalkuglen og se, om der ikke gemmer sig et eller andet spændende i det nye år.
Sidder der nogen og brænder inde med ønsker om at lave en fællesoplevelse for os alle, så tøv ikke med at komme frem med det.
Planlægningsmødet er fastsat til fredag den 15. november 2019 klokken 17:30 – 18:30.
Husk at medbringe 25,00 kr. til kaffe og kage hvis du møder op.
Bestyrelsen har bestyrelsesmøde i umiddelbar forlængelse af planlægningsmødet, så man bør respektere tiden.
Alle er velkomne både til at møde eller fremsende forslag til arrangementer. Bestyrelsen er naturligvis med på sidelinjen, hvis du har brug for hjælp, eller er i tvivl om dit forslag, men du skal selv have lyst til at stå som arrangør.
Picasso på Arken 17. november 2019
Jesper inviterer på tur til Picassoudstilling på Arken, Skovvej 100, 2635 Ishøj, søndag 17. november 2019 kl. 11:00.
Picassos kunst er ofte politisk og skabt som en respons på sin samtid. Men den er også privat. I juni 1932, et af hans mest produktive år, sagde han selv: “Det arbejde, som man skaber, er lige som at skrive dagbog”. Udstillingen giver et unikt indblik i, hvordan Picassos venner, familie, koner og kærester udfordrede og inspirerede hans kunstneriske udvikling. For hver ny model ændrer værkernes stil sig, og Picassos kære er en konstant inspirationskilde i kunstnerens vilde stilbrud. Udstillingen er skabt i et unikt samarbejde med Musée National Picasso-Paris.
Udstillingen kaster et nyt blik på forholdet mellem den spanskfødte kunstner og hans modeller.
Vi mødes foran Arken kl. 11:00. Der er afsat to timer til at se udstillingen og resten af museet. Når vi har set os mætte på Picasso, går vi over og spiser frokost på Hummeren.
Entréen er 125, – kr. Med Politiken Plus kort kan du få 20 % rabat. Tilmelding senest 10. november 2019.
Hygge på TAP 21 27. november 2019
Onsdag den 27. november klokken 21.00 underholder Camille Grey på Tap 21, H. C. Ørstedsvej 21, 1879 Frederiksberg C . Vores medlem Bo er ejer af denne bar, og Camille Grey inviterer lytteren ind i et univers fyldt med farverige historier.
Camille har forberedt sin sætliste, indeholdende fængende melodier og fængslende tekster, som får dig til at føle dig i live, når hendes gribende stemme omfavner historier, toner og publikum. Netop hjemvendt fra Sydstaterne har Camille måske nye toner med til os.
Kom og nyd de lækre toner og det gode øl (eller vin, spiritus, irish coffee, soft drinks) – der er naturligvis gratis entré. Kom tidligt og tag plads i Frederiksbergs vel nok mindste koncertsal 🙂 Jerry og Lars kommer ½ time før.
Kom med og få en hyggelig aften sammen med os. Ps. Medlemmer af Homogengruppen, der har betalt medlemskab for 4. kvartal, får 10 % rabat på drikkevarerne.
Julefrokost 30. november 2019
Nu er det jul igen, og nu er det jul igen, tja, man fatter ikke, at knap er nisserne pakket ned, før de skal op igen.
Årets julefrokost skal du naturligvis ikke undgå, det ville da være ærgerligt ikke at få den oplevelse med.
Vi bliver i byen igen til denne fest, og bestyrelsen er glade for, at Hasse & Peter har gjort det muligt, at vi kan være i det dejlige selskabslokale den 30-11-2019 klokken 14:00.
Der vil være en velkomstdrink, snaps og en sne øl/vand til alle. Resten af drikkevarerne skal du selv medbringe.
Vi sætter en 10-retters buffet op med bl.a. sild, diverse lune retter og ost fra en af byens førende slagtere, incl. ris a lamande. Og så er der mandelgave. Du kan godt begynde at glæde dig.
Det koster 275,00 kr. at være med til festen, og kedeligt, det bliver det ikke! Tilmelding senest 2019-11-20.
Händels Messias 1. december 2019
Lad os igen i år gå ind og høre denne smukke julemusik, så vi kommer i den rette julestemning.
Ib P. inviterer dig med i Marmorkirken, Frederiksgade 6, 1265 København K søndag 01-12-2019 kl. 16:00.
Kammerkoret Euphonia med Ole Reuss Schmidt som dirigent, Sine Bundgaard sopran, Elisabeth Jansson alt, David Danholt tenor og Magne Fremmerlid bas.
Koncerten varer knap 3 timer, hvorefter vi, såfremt der er interesse for det, går hen og spiser på den nærliggende Café Oscar i Bredgade 58, 1260 København K.
Billetpris: kr. 240,-. Tilmelding senest 15-10-2019.
Biograftur torsdag 5. december 2019
Svend og Bent arrangerer biograftur til en aktuel forestilling torsdag 05-12-2019. Send dit forslag til forestilling senest 25-11- 2019.
Tilmelding til arrangementet senest 30-11-2019. Herefter sørger Svend og Bent for køb af billetter.
Julekoncert 8. december 2019
Jerry anbefaler, at du tager med til De Homofones årlige Julekoncert, søndag den 8. december 2019 kl. 16:00 i Skt. Stefans kirke, Nørrebrogade 191, 2200 Kbh. N.
De homofone er et LGBT kor på ca. 50 medlemmer. Koret har eksisteret en årrække og opnået stor erfaring og en høj kvalitet – man bliver som publikum altid smittet af den gode stemning og i godt humør, ikke mindst til Julekoncerten!
Koncerten varer ca. 2 timer. Adgangen er gratis, vi mødes 30- 45 minutter før for at få en god plads fremme i kirkerummet. Der er ingen formel tilmelding til dette arrangement.
Hvis nogen har lyst, kan vi bagefter finde et listigt sted til en kop gløgg eller kaffe
Julegløgg 15. december 2019
Kom og vær med – vi ønsker hinanden god jul og nisserne Jan og Bent serverer æbleskiver og gløgg – vi mødes i festlokalet hos Jan og Bent.
Prisen er kr. 50,- pr. person. Tilmelding til Bent senest 10-12-2019.
Nytårskoncert 31. december 2019
Ib P. inviterer dig med til Det kgl. Kapels Nytårskoncert i Operaen Ekvipagemestervej 10, 1438 København K. nytårsaften tirsdag 31-12-2019 kl. 17:45.
Byd det nye år velkommen med et festfyrværkeri af en nytårskoncert. Programmet byder på boblende musikalske perler som en perfekt indledning til årets festligste aften.
I lighed med forårssæsonens fokus på græske myter drikker også den traditionsrige nytårskoncert af de gamle grækeres kilde, men den gør det på sin helt egen måde. Nytårskoncerten byder på herlige hits fra mytologisk-inspirerede operetter med klassiker-status af blandt andre franske Offenbach og vores egen Kai Normann Andersens evigt grønne Mød mig på Cassiopeia.
Dirigent er Sebastian Rouland. Billetpriser: kr. 200 – 1.275,-.
Tilmelding til Ib P. senest 15-10-2019. Efter koncerten tager vi ind til byen og får noget at spise.
Nærmere detaljer vedrørende sted og tilmelding til aktiviteterne fremgår af det udsendte nyhedsbrev til medlemmerne.
Nyhedsbrev for 2019 4. kvartal er udsendt til medlemmerne 25. september 2019. Har du ikke modtaget nyhedsbrevet bedes du kontakte bestyrelsen.